ORDE do 11 de agosto de 2008 pola que establecen as bases reguladoras das primas para o réxime de abandono das viñas e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 01/09/2008

O Regulamento (CE) nº 479/2008 do Consello, do 29 de abril, polo que se establece a organización común do mercado vitivinícola, se modifican os regulamentos (CE) nº 1493/1999, (CE) nº 1782/2003, (CE) nº 1290/2005 e (CE) nº 3/2008 e se derrogan os regulamentos (CEE) nº 2392/86 e (CE) nº 1493/1999, xunto co Regulamento (CE) nº 555/2008 da Comisión, do 27 de xuño, polo que se establecen normas de desenvolvemento do Regulamento (CE) nº 479/2008 do Consello, no relativo aos programas de apoio, o comercio con países terceiros, o potencial produtivo e os controis no sector vitivinícola, supoñen importantes modificacións en materia de potencial vitícola respecto ao establecido na anterior normativa mediante o Regulamento (CE) nº 1493/1999, do Consello, do 17 de maio.
En particular, o capítulo III do título V do Regulamento (CE) nº 479/2008 do Consello fixa as condicións para a implantación dun réxime de primas para os produtores, pola arrinca voluntaria das súas viñas, como medida complementaria encamiñada a crear un sector acorde coas condicións do mercado e favorecer unha produción viable. O capítulo III do título IV do Regulamento (CE) nº 555/2008 da Comisión establece, entre outros, os requisitos mínimos de admisibilidade que deben cumprir as superficies de viñas que queiran acollerse ao réxime de arrinca, e a contía das primas segundo o rendemento das explotacións.
Pola súa banda, o Real decreto 1244/2008, do 18 de xullo, polo que se regula o potencial de produción vitícola, desenvolve no capítulo IV o procedemento, a nivel estatal, para a aplicación deste réxime de primas por arrinca de viñas para o abandono do cultivo.
O concepto de vitivinicultura de calidade está baseado, na nosa comunidade, no emprego de variedades autóctonas que lles confiren aos viños galegos as características diferenciadoras de singularidade e tipicidade que demanda o mercado actual. Dado que o obxectivo fundamental da organización común do mercado vitivinícola é acadar o equilibrio entre a oferta e a demanda, na procura dun sector competitivo, cómpre preservar o noso potencial vitícola non aplicando o réxime de arrinca a aquelas superficies de viñas plantadas con variedades de uva que outorgan calidade aos viños obtidos a partir delas.
En consecuencia, de conformidade co previsto no artigo 30.I.3 do Estatuto de autonomía de Galicia e en uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
1. O obxecto desta orde é regular as primas para o abandono de viñas e a súa convocatoria, en concorrencia competitiva, para o ano 2008.
2. As bases reguladoras publicaranse no Diario Oficial de Galicia e na páxina web oficial da Consellería do Medio Rural.
Sección primeira
Bases reguladoras
Artigo 2º.-Finalidade.
A finalidade que se pretende acadar con esta orde é crear un sector acorde coas condicións do mercado, eliminando os custos derivados dunha produción inviable e aumentando a competitividade dos viticultores.
Artigo 3º.-Definicións.
Para os efectos de aplicación desta orde, entenderase por:
a) Titular das viñas: persoa física ou xurídica ou a agrupación de persoas físicas ou xurídicas, con independecia da forma xurídica da agrupación ou dos seus membros, que ten os dereitos de plantación ou replantación sobre o cultivo, ben como consecuencia dun dereito de propiedade, ou ben porque teña atribuído un dereito de disposición sobre o cultivo.
b) Propietario: persoa física ou xurídica ou a agrupación de persoas físicas ou xurídicas, con independencia da forma xurídica da agrupación ou dos seus membros, que ten o título de propiedade sobre a parcela onde se atopan as viñas.
c) Cultivador ou explotador: persoa que obtén o produto anual das viñas ben por ser o propietario ou por ter atribuído un dereito de uso sobre as viñas.
d) Parcela de viñas: superficie continua de terreo en que un só explotador cultiva as viñas.
e) Explotación: conxunto de parcelas de viñas administradas por unha persoa física ou xurídica ou agrupación de persoas físicas ou xurídicas, con independencia da forma xurídica da agrupación ou dos seus membros e que se atopa no territorio español.
f) Arrinca: eliminación total de todas as cepas que se atopen nunha superficie plantada de viñas. Esta arrinca inclue a eliminación tanto do portaenxerto como da parte aérea da planta.
g) Dereito de replantación: dereito a plantar viñas nunha superficie equivalente en cultivo puro a aquela en que fosen ou vaia ser arrincadas viñas nos termos establecidos no Regulamento (CE) nº 479/2008.
Artigo 4º.-Principios de concesión e beneficiarios.
1. Os titulares de viñedo de uva para vinificación poderanse acoller ao réxime de abandono do cultivo de viñas de acordo co disposto no capítulo III do título V do Regulamento (CE) 479/2008 do Consello, do 29 de abril, no capítulo III do título IV do Regulamento (CE) 555/2008 da Comisión, do 27 de xuño e no capítulo IV do Real decreto 1244/2008, do 18 de xullo.
2. As primas reguladas nesta orde concederanse con suxeición aos principios de publicidade, concorrencia e obxectividade.
3. O réxime de abandono aplicarase desde a campaña vitivinícola 2008/2009 ata a 2010/2011, ambas inclusive.
4. Para os efectos de aplicación desta orde, entenderase por superficie vitícola a superficie que se quere arrincar dentro do réxime de abandono de viñas e que poderá ser parte dunha parcela de viñas, ou de varias parcelas de viñas.
5. Naqueles casos en que o titular das viñas non sexa o propietario das superficies que se queren arrincar, necesitarase unha autorización do propietario e, de ser o caso, do cultivador para que o titular das viñas se poida acoller ao réxime de abandono de viñas.
Artigo 5º.-Requisitos das superficies para arrincar.
1. As superficies que se queiran acoller ao réxime de abandono das viñas, deberán cumprir os seguintes requisitos:
a) Non ter recibido axudas comunitarias nin nacionais, para medidas de reestruturación e/ou reconversión, nas dez campañas vitícolas anteriores á solicitude de arrinca.
b) Non ter recibido axudas comunitarias ao abeiro de calquera organización común do mercado, nin ningún pagamento directo en virtude do Regulamento (CE) nº 1782/2003 do Consello, do 29 de setembro, polo que se establecen disposicións comúns aplicables aos réximes de axuda directa no marco da política agraria común e se instauran determinados réximes de axuda aos agricultores, e polo que se modifican diversos regulamentos, nas últimas cinco campañas vitícolas anteriores á solicitude de arrinca.
c) Estar coidadas. Este requisito será comprobado mediante control administrativo, utilizando a información actualizada dispoñible, complementado cun control sobre o terreo, realizado polo persoal técnico competente da Consellería do Medio Rural, do cinco por cento das solicitudes. Se tras estas inspeccións realizadas in situ, se revelasen discrepancias significativas, incrementaríanse os controis sobre o terreo de maneira apropiada durante o ano en cuestión e o seguinte.
1. Ademais, e para xustificar esta condición de que as viñas estaban cultivadas, o titular deberá ter presentado a declaración de colleita de acordo co Regulamento (CE) nº 1282/2001 da Comisión, do 28 de xuño, polo que se establecen disposicións de aplicación do Regulamento 1493/1999 do Consello, no que respecta á recompilación de información para o coñecemento dos produtos e o seguimento do mercado no sector vitivinícola, e que modifica o Regulamento (CE) nº 1623/2000, para as campañas 2006/2007 e 2007/2008, así como as tres declaracións de colleita anteriores á campaña en que se realice a arrinca.
2. Malia o disposto no parágrafo anterior, cando o titular das superficies non realizase a declaración de colleita por non estar obrigado en virtude da lexislación vixente, terase en conta, para cada explotación e para o mesmo período, a declaración de produción da adega ou cooperativa a que entregase a súa produción de acordo co número 3º do artigo 1 do Real decreto 1227/2001, do 8 de novembro, sobre declaracións de existencias, colleita de uva e produción, do sector vitivinícola.
3. Naqueles casos en que, por motivos plenamente xustificados, non existan nin declaracións de colleita nin de produción, poderanse admitir outros medios que xustifiquen que as viñas estaban cultivadas.
d) Ter un tamaño mínimo en superficie continua, medida segundo o método establecido no artigo 14º desta orde, de polo menos, 0,1 hectáreas.
e) Non ter sido plantadas cun dereito de plantación concedido ao abeiro do artigo 3 do Regulamento (CE) nº 1493/1999, do Consello, do 17 de maio, polo que se establece a organización común do mercado vitivinícola.
f) Deben estar inscritas no Rexistro Vitícola, a nome do titular, durante un tempo mínimo dun ano antes do 1 de agosto do ano anterior a que se presente a solicitude de arrinca das viñas.
g) Non ter sido plantadas infrinxindo algunha disposición comunitaria ou nacional.
h) Non estar plantadas cunha variedade de uva de vinificación das clasificadas como recomendadas para a Comunidade Autónoma galega segundo o recollido no anexo II.
2. Non poderán acollerse ao réxime de abandono de viñas aqueles titulares que contraveñan a normativa vixente en materia de plantacións de viñas para cualquera das superficies da súa explotación ata que se produza a regularización.
Artigo 6º.-Superficies exentas da aplicación do réxime de abandono.
1. De acordo co previsto no artigo 20 do Real decreto 1244/2008, do 18 de xullo, quedan excluídas da aplicación do réxime de abandono as zonas de montaña situadas a máis de 500 metros de altitude, as zonas onde as parcelas teñen pendentes superiores ao 25 por cento, e as zonas onde o viñedo se cultiva, maioritariamente, en socalcos.
2. Así mesmo, quedan excluídas da aplicación do réxime de arrinca de viñedo aquelas zonas en que as arrincas poden ocasionar efectos desfavorables para o ambiente ou para a paisaxe.
3. As zonas excluídas da aplicación do réxime de arrinca de viñedo conforme os dous números anteriores determinaranse na respectiva convocatoria anual.
4. Aos produtores das zonas exentas da aplicación do réxime, daráselles prioridade cando se apliquen as medidas de apoio establecidas no título II do Regulamento (CE) 479/2008, sen prexuízo, de ser o caso, das preferencias e prioridades establecidas na Ley 45/2007, do 13 de decembro, para o desenvolvemento sustentable do medio rural.
5. A Consellería do Medio Rural poderá decidir non aceptar novas solicitudes de arrinca cando a superficie xa arrincada supere o dez por cento da superficie total de viñas para vinificación de Galicia de acordo coas superficies contidas no anexo XI do Real Decreto 1244/2008, do 18 de xullo.
6. Igualmente será de aplicación o establecido no número 6º do artigo 20 do Real decreto 1244/2008, do 18 de xullo, cando a superficie xa arrincada supere o 8 por cento da superficie de viñas para vinificación do Estado.
Artigo 7º.-Contía das primas.
1. A prima para pagar pola superficie arrincada será a establecida no anexo III e que resulte da que se concrete en función do rendemento histórico da explotación.
2. Para o cálculo do rendemento histórico a que se fai referencia no número anterior, terase en conta o rendemento medio das declaracións de colleita das campañas 2003/2004 a 2007/2008 da explotación en que se atopa a superficie para arrincar, eliminando as campañas de maior e menor produción.
Malia o disposto no parágrafo anterior, cando non se tivese realizado a declaración de colleita por non estar obrigado en virtude da lexislación vixente, poderase ter en conta, para o mesmo período, o rendemento recollido na declaración de produción da adega ou cooperativa a que se entregase a produción, e a que fai referencia o número 3º do artigo 1 do Real Decreto 1227/2001, do 8 de novembro, para todos e cada un dos titulares que entregasen a súa uva á dita adega.
Para o caso de que non se dispoña de ningunha das declaracións a que fan referencia os parágrafos anteriores, e sempre que existan razóns plenamente xustificadas e debidamente verificadas, ademais das recollidas no número 3 deste artigo, poderanse ter en conta para a determinación da prima os rendementos históricos da comunidade autónoma.
3. Naqueles casos en que, por causas de forza maior ou circunstancias excepcionais, a produción da explotación se vise afectada en máis dun ano, durante o período de referencia, unicamente se terán en conta para o cálculo do rendemento da explotación, aqueles anos en que a colleita non se viu afectada polas ditas causas de forza maior ou circunstancias excepcionais.
Entenderase por causa de forza maior o disposto no número 4º do artigo 40 do Regulamento (CE) nº 1782/2003 do Consello, do 29 de setembro, polo que se establecen disposicións comúns aplicables aos réximes de axuda directa no marco da política agraria común, e se instauran determinados réximes de axuda aos agricultores, e polo que se modifican diversos regulamentos.
4. Na determinación da superficie elixible para o cálculo da prima, a medición das parcelas efectuarase seguindo o método establecido no artigo 14º desta orde. Non obstante, e sempre que a superficie para arrincar se poida identificar claramente no Sistema de Información Xeográfica de Parcelas Agrícolas, en adiante Sixpac, poderase realizar a medición en gabinete coas ferramentas dispoñibles.
5. Naqueles casos en que se solicite a arrinca da totalidade da superficie das viñas para vinificación da explotación, e a superficie utilizada para o cálculo do rendemento, non sexa a mesma que a resultante de aplicar o número anterior, poderase recalcular o novo rendemento da superficie para arrincar.
Artigo 8º.-Solicitudes e prazo de presentación.
1. Os titulares de viñas que queiran acollerse ao réxime de arrinca previsto nesta orde deberán presentar a solicitude, na provincia onde se atope a maior superficie de viñas para arrincar, axustada ao modelo do anexo I, xunto coa seguinte documentación complementaria:
a) Copia cotexada do DNI ou CIF, en vigor, do solicitante.
b) No caso de persoas xurídicas, copias cotexadas do CIF e da escritura ou do documento de constitución ou modificación onde consten os estatutos vixentes, e copia cotexada do NIF do representante xunto coa acreditación da súa representatividade.
c) Certificado orixinal da entidade financeira sobre a titularidade da conta en que solicita o ingreso do importe da prima.
d) Declaración xurada de que non cultiva ou posúe ningunha superficie de viñas sen dereitos de plantación ou replantación en vigor.
e) Ficha Sixpac das parcelas para as que solicita a arrinca.
f) Plano indicativo da superficie para arrincar cando esta non coincida cun recinto completo do Sixpac.
g) Copias cotexadas das declaracións de colleita ou de produción da adega ou cooperativa a que entregase a súa produción, correspondentes ás campañas 2003/2004 a 2007/2008.
h) Copias cotexadas das declaracións de colleita ou de produción da adega ou cooperativa á que entregase a súa produción, correspondentes ás tres campañas anteriores á campaña en que se realice a arrinca.
i) Para aqueles casos previstos no número 3 do artigo 5º c), documentación que acredite que as viñas estaban coidadas.
j) Documentación que xustifique as razóns polas que o solicitante non dispón nin da declaración de colleita nin da de produción, segundo o recollido no número 2 do artigo 7º, se procede.
k) Documento que acredite as causas de forza maior ou circunstancias excepcionais a que se refire o número 3 do artigo 7º, de ser o caso.
2. As solicitudes presentaranse nos rexistros dos órganos dependentes da Consellería do Medio Rural, ou nos demais lugares e formas previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As solicitudes presentaranse, cada campaña, entre o 1 e o 31 de xullo. Para a arrinca da campaña 2008/2009, observarase o disposto no artigo 20 desta orde.
4. Se a documentación achegada estivese incompleta ou presentase erros ou omisións, requiriríase o solicitante para que, nun prazo máximo de dez días hábiles, contados a partir da recepción do requirimento, presente a documentación que falte ou emende o erro da solicitude, con advertencia de que, de non facelo así, se entenderá que desiste da súa petición, logo de resolución ditada en tal sentido, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
5. Se tras a verificación dos datos contidos nunha solicitude de arrinca, se comprobase a existencia de datos falsos, que en ningún caso puidesen considerarse erros ou defectos emendables, a solicitude non se considerará admisible para recibir ningunha axuda do réxime de abandono de viñas, e será considerado como infracción grave consonte o previsto no artigo 39.1º d) da Lei 24/2003, do 10 de xullo, da viña e do viño, e será sancionado cunha multa de conformidade co establecido no artigo 42.2º da antedita lei.
Artigo 9º.-Autorizacións e obrigas do beneficiario.
1. De acordo co artigo 20 da Lei 9/2007, do 13 de xuño, de subvencións de Galicia, a presentación da solicitude de concesión de prima polo interesado comportará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de Economía e Facenda da Xunta de Galicia.
2. De conformidade co artigo 15 da antedita Lei 9/2007, do 13 de xuño, de subvencións de Galicia, a Consellería do Medio Rural publicará no Diario Oficial de Galicia e na súa páxina web oficial, nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, as concesións das primas convocadas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada web.
3. Segundo o establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da prima consentirá expresamente a inclusión e publicidade dos datos relevantes referidos ás primas recibidas, así como ás sancións impostas, de ser o caso.
4. O beneficiario deberá cumprir as obrigas do artigo 11 da Lei 9/2007, do 13 de xuño, e comunicarlle ao órgano concedente a obtención doutras axudas, ingresos ou recursos que financien a actividade subvencionada, así como a modificación de calquera das circunstancias que fundamentasen a concesión da prima.
5. Así mesmo, o beneficiario ten a obriga de dar a axeitada publicidade do carácter público do financiamento da prima concedida.
Artigo 10º.-Criterios de prioridade.
1. No caso de que a porcentaxe de aceptación de solicitudes que aplique a Comisión Europea sexa inferior ao 100 por cento, esteblécese a seguinte orde de prioridade entre as solicitudes:
a) Os titulares que soliciten a arrinca da totalidade das superficies de viñas para vinificación da súa explotación, e que na data en que se inicie o prazo de presentación de solicitudes, teñan 55 anos cumpridos.
b) Os titulares que soliciten a arrinca da totalidade das superficies de viñas da súa explotación, e que na data en que se inicie o prazo de presentación de solicitudes teñan menos de 55 anos cumpridos.
c) Os titulares que na data na que se inicie o prazo de presentación de solicitudes teñan 55 anos cumpridos.
d) Os titulares que non se atopen en ningún dos supostos anteriores.
2. Para o caso en que fose necesario ordenar as solicitudes dentro de cada unha das letras a) e b), terán preferencia as solicitudes que afectan a un menor número de hectáreas. Non obstante, se fose necesario ordenar as solicitudes nas letras c) e d), terán preferencia as solicitudes que afectan a arrinca dunha maior porcentaxe de viñas da súa explotación. Se persistise a necesidade de ordenar as solicitudes, efectuarase a dita ordenación priorizando os titulares de máis idade.
Artigo 11º.-Tramitación e resolución.
1. O órgano instrutor dos expedientes será a Dirección Xeral de Produción, Industrias e Calidade Agroalimentaria. Esta remitiralle ao Ministerio de Medio Ambiente e Medio Rural e Mariño, antes do 1 de outubro, a información de todas as solicitudes presentadas no ano, unha vez comprobadas as condicións de elixibilidade das superficies para arrincar establecidas nas letras a), b), d), e), f), g) e h) do apartado 1 e no número 2 do artigo 5º desta orde.
2. Os expedientes serán resoltos polo conselleiro do Medio Rural, por proposta do director xeral de Produción, Industrias e Calidade Agroalimentaria, despois de coñecida a porcentaxe de aceptación de solicitudes establecida pola Comisión Europea, segundo o descrito no artigo 102.4º do Regulamento (CE) nº 479/2008, e unha vez comprobada a condición de elixibilidade recollida na letra c) do artigo 5º desta orde.
3. A aceptación da solicitude de arrinca será notificada aos titulares das superficies, así como a contía da prima concedida, e a data límite para realizar a arrinca que, en todo caso, deberá ser anterior ao 1 de abril do ano seguinte a que se presentou a solicitude. A falla de notificación poderase entender desestimatoria da solicitude de prima.
4. A resolución pon fin á vía administrativa e poderase recorreu contra ela potestativamente en reposición ante o mesmo órgano que a ditou, no prazo dun mes contado a partir do día seguinte ao de recibir a notificación, de conformidade co establecido no artigo 117 da Lei 30/1992, do 26 de novembro, segundo redacción dada pola Lei 4/1999, do 13 de xaneiro, ou ben poderase impugnar ante o órgano xurisdicional contencioso-administrativo no prazo de dous meses establecido no artigo 46 da Lei 29/1998, do 13 de xullo.
Artigo 12º.-Incompatibilidade e modificación das primas.
1. A prima á arrinca definitivo de viñas é incompatible con calquera outra subvención, axuda, ingreso ou recurso concedido para a mesma finalidade, procedente de calquera Administración ou ente público ou privado.
2. Toda alteración das condicións tidas en conta para a concesión da prima, e en todo caso, a obtención concorrente doutras subvencións outorgadas por outras administracións ou entes públicos ou privados, poderá dar lugar á modificación da resolución de concesión.
Artigo 13º.-Arrinca das viñas.
1. A partir do prazo máximo fixado no número 3 do artigo 11º, a Consellería do Medio Rural comprobará, mediante controis sobre o terreo, que a arrinca foi efectuada. Para aqueles casos en que non se arrincase a totalidade dunha parcela ou recinto Sixpac, efectuarase unha medición da superficie realmente arrincada mediante o método previsto no artigo 14º desta orde.
2. Cando tras o control sobre o terreo se comprobase que o titular da solicitude arrincou menos do 85 por cento da superficie para a que se aceptou a solicitude de prima de abandono, non percibirá ningunha axuda do réxime de abandono de viñas, e será considerado como infracción leve segundo o previsto no artigo 38.1º g) da Lei 24/2003, do 10 de xullo, da viña e do viño e será sancionado de conformidade co establecido no artigo 42.1 da antedita lei.
3. As superficies polas que se percibise prima de abandono de viñas, non xerarán dereitos de replantación.
Artigo 14º.-Medición de parcelas.
Cando unha superficie vitícola teña que ser medida, en aplicación desta orde, observarase o disposto no artigo 75 do Regulamento (CE) nº 555/2008 da Comisión, do 27 de xuño, que establece que unha superficie plantada de viñas se define mediante o perímetro externo das cepas máis unha marxe cuxa largura corresponda á metade da distancia entre as filas. A superficie plantada determinarase segundo o disposto no artigo 30.1º do Regulamento (CE) nº 796/2004, da Comisión.
Artigo 15º.-Controis.
1. As actuacións de control serán realizadas conforme o establecido na normativa comunitaria aplicable e no Real decreto 1244/2008, do 18 de xullo.
2. A Consellería do Medio Rural adoptará as medidas de control necesarias para garantir o cumprimento das actuacións previstas no plan xeral de control que estableza o Fondo Español de Garantía Agraria, en colaboración coas comunidades autónomas.
3. Con independencia do plan xeral de control a que se refire o número anterior, a Consellería do Medio Rural poderá desenvolver todas aquelas actuacións de control que considere precisas.
4. Ademais do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, e na súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 16º.-Pagamento das primas.
1. A prima prevista no artigo 7º desta orde pagarase integramente ao titular das superficies arrincadas antes do 15 de outubro do ano en que realizou a arrinca, e unha vez comprobado que esta foi efectuada.
2. En calquera caso, o pagamento das primas queda supeditado ao cumprimento do beneficiario do requisito de atoparse ao día nas súas obrigas tributarias - estatais e autonómicas - e coa Seguridade Social e de non ter pendente de pagamento ningunha débeda coa Administración consonte o establecido na Lei 9/2007, do 13 de xuño, de subvencións de Galicia.
Artigo 17º.-Condicionalidade e pagamento único.
1. Todo titular de viñas que se beneficiase dunha prima por abandono deberá cumprir na súa explotación, e durante os 3 anos seguintes á percepción da prima, os requisitos legais de xestión establecidos no Regulamento (CE) nº 1782/2003, do Consello, do 29 de setembro, así como as boas condicións agrarias e ambientais establecidas no Real decreto 2352/2004, do 23 de decembro, sobre a aplicación da condicionalidade en relación coas axudas directas no marco da política agraria común.
2. Os titulares de viñas que se tivesen beneficiado dunha prima por abandono poderán acollerse ao réxime de pagamento único no ano seguinte á arrinca, de acordo coa normativa que se estableza para o efecto, en relación coas solicitudes de admisión ao réxime e as comunicacións de dereitos provisionais e definitivos.
O número de dereitos de axuda será igual ao número de hectáreas polas que percibise a prima de abandono.
O valor unitario dos dereitos de axuda será igual ao valor da media dos dereitos da comunidade autónoma, e en ningún caso será superior aos 350  por hectárea.
Artigo 18º.-Réxime sancionador.
Á parte das sancións establecidas nos artigos 8º.5 e 13º.2 desta orde, aos beneficiarios das primas ao abandono definitivo de viñas, seralles de aplicación o réxime de infraccións e sancións previsto nos artigos 50 a 68 da Lei 9/2007, do 13 de xuño, de subvencións de Galicia.
Sección segunda
Convocatoria
Artigo 19º.-Convocatoria.
Convócanse, de acordo coas bases reguladoras establecidas na sección primeira desta orde, as primas para a arrinca definitiva de viñas na campaña 2008/2009.
Artigo 20º.-Prazo de presentación.
As solicitudes presentaranse desde o día seguinte ao da publicación desta convocatoria no Diario Oficial de Galicia ata o día 5 de setembro de 2008 inclusive.
Artigo 21º.-Superficies exentas da aplicación do réxime de abandono na campaña 2008/2009.
As zonas excluídas da aplicación do réxime de arrinca de viñas consonte os números primeiro e segundo do artigo 6º desta orde son, para a campaña vitícola 2008/2009, as que se recollen no anexo IV.
Artigo 22º.-Xustificantes.
Quedan exentos de xustificar o cumprimento das obrigas establecidas no artigo 9º.1 desta orde, os beneficiarios das axudas especificadas no artigo 45.1ºg) da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Artigo 23º.-Financiamento.
1. As primas que deriven da aplicación desta orde proceden dos Fondos Europeos Agrícolas de Garantía (Feaga) e estarán financiadas con cargo á seguinte aplicación orzamentaria dos orzamentos xerais da Comunidade Autónoma de Galicia para o ano 2008, 11.03.713-C.772.1, dotada para esta finalidade con 500.000,00 euros.
2. Estas dotacións poderán verse incrementadas con outros remanentes orzamentarios, sen prexuízo de posteriores variacións producidas como consecuencia de modificacións orzamentarias.
Disposicións adicionais
Primeira.-En todas aquelas cuestións non previstas nesta orde, será de aplicación o disposto nos Regulamentos (CE) 479/2008 do Consello, do 29 de abril, e 555/2008, da Comisión, do 27 de xuño, no Real decreto 1244/2008, do 18 de xullo, e na Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de agosto de 2008.
Alfredo Suárez Canal
Conselleiro do Medio Rural
Ver referencia pdf "16800D010P038.PDF"
Ver referencia pdf "16800D011P046.PDF"